“กรุงไทย” สาขาอ่างทองวุ่น รับแจ้งผู้ป่วยโควิดใช้บริการ สั่งปิดชั่วคราว ส่งพนง.ตรวจคัดกรอง
“กรุงไทย” ปิดสาขาอ่างทองชั่วคราว หลังรับแจ้ง มีผู้ป่วยโควิด-19 เข้าใช้บริการลงทะเบียน "เราชนะ" กลุ่มไม่มีสมาร์ทโฟน เร่งส่งพนง.ตรวจคัดกรอง ไม่พบเชื้อ
“กรุงไทย” ปิดสาขาอ่างทองชั่วคราว หลังรับแจ้ง มีผู้ป่วยโควิด-19 เข้าใช้บริการลงทะเบียน "เราชนะ" กลุ่มไม่มีสมาร์ทโฟน เร่งส่งพนง.ตรวจคัดกรอง ไม่พบเชื้อ
24 ก.พ. 2564

ผู้สื่อข่าวรายงานว่า วันนี้ (24 ธ.ค.64) ธนาคารกรุงไทย แจ้งปิดสาขาอ่างทองชั่วคราว ตั้งแต่วันที่ 24-28 กุมภาพันธ์ หลังได้รับแจ้งจากสาธารณสุขจังหวัด (สสจ.) ว่า มีผู้ติดเชื้อโควิด-19 มาเข้ารับบริการช่วยเหลือลงทะเบียนเราชนะ สำหรับกลุ่มไม่มีสมาร์ทโฟน ที่จุดบริการบริเวณโรงจอดรถด้านหลังอาคารที่ทำการสาขาอ่างทอง เมื่อวันที่ 18 ก.พ.64 และได้เข้ารับการรักษาที่โรงพยาบาลอ่างทอง เมื่อวันที่ 22 ก.พ.ที่ผ่านมา
ทั้งนี้ ในการเปิดรับลงทะเบียนเราชนะ ธนาคารจัดให้มีจุดคัดกรองโควิด-19 ในทุกจุดบริการ ให้พนักงานและลูกค้าสวมใส่หน้ากากอนามัย พร้อมจัดเว้นระยะห่างในระหว่างการรอรับบริการ โดยพบว่า ณ จุดคัดกรอง ของจุดบริการสาขาอ่างทาง ซึ่งดำเนินการคัดกรองโดยอาสาสมัครสาธารณสุข (อสม.) โดยลูกค้าคนดังกล่าว ไม่มีไข้ และไม่มีอาการใดๆ
โดยหลังได้รับแจ้ง ธนาคารได้ดำเนินการตามมาตรการป้องกันโควิด-19 โดยให้พนักงานที่ปฏิบัติงานในวันที่ 18 ก.พ.64 เข้ารับการตรวจหาเชื้อทันที ผลการตรวจ ไม่พบพนักงานติดเชื้อ อย่างไรก็ตาม ธนาคารให้พนักงาน Work From Home เพื่อสังเกตอาการเป็นเวลา 14 วัน และสับเปลี่ยนพนักงานชุดใหม่ให้บริการแทน
อนึ่ง ในระหว่างปิดทำการสาขาอ่างทอง เพื่อทำความสะอาดฆ่าเชื้อโรค ลูกค้าสามารถใช้บริการสาขาใกล้เคียงได้แก่ สาขาป่าโมก สาขาโพธิ์ทอง และสาขาวิเศษชัยชาญ นอกจากนี้ ธนาคารได้สั่งห้ามพนักงานทุกคน ทุกสาขา เดินทางไปในสถานที่ที่มีผู้คนหนาแน่น ตามคำสั่งราชการอย่างเคร่งครัด
